Мы махуэхэм
ЩIышылэм и 16, гъубж
Ливерпуль къалэм (Инджылыз) щыщ «Битлз» гуп цIэрыIуэм и махуэщ
США-м щагъэлъапIэ цIыхухэм диныр хуиту зэрахьэныр япэмыубыдыным теухуа махуэр
Таиландым и егъэджакIуэхэм я махуэр ягъэлъапIэ
1920 гъэм Лъэпкъхэм я Лигэм и советым и япэ зэIущIэр Париж щекIуэкIащ, США-м и лIыкIуэхэр яхэмыту.
1922 гъэм Балъкъэрыр Горскэ АССР-м къыхэкIащ икIи Къэбэрдей-Балъкъэр автоном областыр РСФСР-м хэту къэхъуащ.
1963 гъэм Совет Союзым и УнафэщI Хрущёв Никитэ дуней псом хэIущIыIу щищIащ СССР-м водороднэ бомбэ зэриIэр.
Биологие щIэныгъэхэм я доктор, КъБКъУ-м и профессор, КъБР-м, УФ-м щIэныгъэхэмкIэ щIыхь зиIэ я лэжьакIуэ, Урысей Академием и член-корреспондент Тембот Аслъэнбий къызэралъхурэ илъэс 86-рэ ирокъу.
Актёр, Ленин и саугъэтыр зрата, СССР-м и цIыхубэ артист Лановой Василий илъэс 84-рэ ирокъу.
Пшынауэ, УФ-м щIыхь зиIэ и артист, АР-м и цIыхубэ артист ЛIыцIэрыIуэ Ким и ныбжьыр илъэс 75-рэ ирокъу.
УэрэджыIакIуэ Къашыргъэ Мухьэмэд и ныбжьыр илъэс 62-рэ ирокъу.
Дунейм и щытыкIэнур
«pogoda.yandex.ru» сайтым зэритымкIэ, Налшык уфауэ щыщытынущ, уэс къыщесынущ. ЩIыIэр махуэм градуси 4 — 3, жэщым градуси 7 — 6 щыхъунущ.
ЩIышылэм и 17, бэрэжьей
Сабийхэм къагупсыса, зэпкъралъхьа Iэмэпсымэхэм я махуэщ
1921 гъэм РСФСР-м и ЦIыхубэ комиссархэм я советым унафэ къищтащ «УэгукIэ гъуэгуанэ зэпычыным теухуауэ». МафIэгухэм, автомобилхэм, нэгъуэщI транспорт лIэужьыгъуэхэми къахэхъуауэ щытащ кхъухьлъатэхэр.
1934 гъэм Свердловскэ, Челябинскэ областхэр къызэрагъэпэщащ.
1945 гъэм 1-нэ Белорусскэ фронтым и дзэхэм Польшэм и 1-нэ армэр я дэIэпыкъуэгъуу Варшавэ къалэр нэмыцэ зэрыпхъуакIуэхэм къыIэщIагъэкIыжащ.
1994 гъэм НТВ телекомпанием и нэтынхэр къагъэлъагъуэу щIадзащ.
Америкэм щыщ къэрал лэжьакIуэ, щIэныгъэлI, тхакIуэ, США-м и къызэгъэпэщакIуэхэм хабжэ Франклин Бенджамин къызэралъхурэ илъэс 312-рэ ирокъу.
Урысей щIэныгъэлI, дунейпсо аэродинамикэм и лъабжьэр зыгъэтIылъа Жуковский Николай къызэралъхурэ илъэси 171-рэ ирокъу.
Актёр, режиссёр, егъэджакIуэ, театр гъуазджэм зэхъуэкIыныгъэшхуэ хэзылъхьа, СССР-м и цIыхубэ артист Станиславский Константин къызэралъхурэ илъэси 155-рэ ирокъу.
Физик цIэрыIуэ, академик, Социалист Лэжьыгъэм щэнейрэ и ЛIыхъужь Курчатов Игорь къызэралъхурэ илъэси 116-рэ ирокъу.
Техникэ щIэныгъэхэм я доктор, профессор, ЩIДАА-м и академик Щомахуэ Лев и ныбжьыр илъэс 79-рэ ирокъу.
Физико-математикэ щIэныгъэхэм я доктор, КъБКъУ-м и профессор, ЩIДАА-м и академик Темрокъуэ Анатолий къызэралъхурэ илъэс 76-рэ ирокъу.
Къыщалъхуа США-м и мызакъуэу, дуней псом цIэрыIуэ щыхъуа боксёр, олимп чемпион Мохаммед Али (и цIэ-унэцIэ дыдэр Кассиуc Марселлус Клейщ) къызэралъхурэ илъэс 76-рэ ирокъу.
УэрэджыIакIуэ цIэрыIуэ, жылагъуэ лэжьакIуэ ПащIэ Еленэ къыщалъхуа махуэщ.
Шэрджэс еджагъэшхуэ, химие щIэныгъэхэм я доктор Темырдащ Зэуал и ныбжьыр илъэс 62-рэ ирокъу.
Урысей композитор, уэрэджыIакIуэ цIэрыIуэ, УФ-м гъуазджэхэмкIэ щIыхь зиIэ и лэжьакIуэ Николаев Игорь и ныбжьыр илъэс 58-рэ ирокъу.
Совет шахматисткэ цIэрыIуэ, дунейпсо чемпионкэ, СССР-м спортымкIэ щIыхь зиIэ и мастер Чибурданидзе Майе и ныбжьыр илъэс 57-рэ ирокъу.
КъБР-м щIыхь зиIэ и артист, Къэбэрдей-Балъкъэрым и Къэрал саугъэтыр зыхуагъэфэща, КъБР-м щэнхабзэмкIэ и министр, культурологие щIэныгъэхэм я кандидат Къумахуэ Мухьэдин и ныбжьыр илъэс 52-рэ ирокъу.
Урысей спортсменкэ, Олимп Джэгухэм атлетикэ псынщIэмкIэ тIэунейрэ я чемпионкэ хъуа Мастерковэ Светланэ и ныбжьыр илъэс 50 ирокъу.
Дунейм и щытыкIэнур
«pogoda.yandex.ru» сайтым зэритымкIэ, Налшык уфауэ щыщытынущ. ЩIыIэр махуэм градуси 3 — 1, жэ-щым градуси 7 — 6 щыхъунущ.
